




UDHËZIM[footnoteRef:2] [2:  Ky udhëzim përafron plotësisht Rekomandimin e Komisionit Evropian, datë 3 mars 2014, “Mbi hartimin dhe zbatimin e planeve të prodhimit dhe marketingut”, në zbatim të Rregullores (BE) nr. 1379/2013, të Parlamentit Evropian dhe të Këshillit, “Për organizimin e përbashkët të tregjeve të produkteve të peshkimit dhe akuakulturës”.
] 

Nr. 17, datë 15.6.2026

PËR FORMATIN DHE STRUKTURËN E PLANEVE TË PRODHIMIT DHE MARKETINGUT

 Në mbështetje të nenit 102, pika 4 të Kushtetutës dhe nenit 19, pika 2, të nenit 21, të vendimit nr. 372, datë 20.5.2026, “Për mënyrën e organizimit dhe funksionimit të tregut të produkteve të peshkimit dhe akuakulturës, dhe për miratimin e formës dhe përmbajtjes së planeve të prodhimit dhe marketingut”,

UDHËZOJ:

KREU I
DISPOZITA TË PËRGJITHSHME


Neni 1
Qëllimi

Ky udhëzim përcakton formatin, strukturën dhe përmbajtjen e planeve të prodhimit dhe marketingut që paraqiten pranë Ministrisë nga organizatat e prodhuesve në sektorin e peshkimit dhe akuakulturës.

Neni 2
Fusha e zbatimit

Ky udhëzim zbatohet për organizatat e prodhuesve në sektorin e peshkimit dhe akuakulturës, të njohura sipas legjislacionit në fuqi.

KREU II
STRUKTURA E PLANIT TË PRODHIMIT DHE MARKETINGUT 

Neni 3
Përmbajtja e përgjithshme e planit

Planet e prodhimit dhe marketingut përmbajnë informacionin e detajuar të strukturuar sipas elementeve të përcaktuara në shtojcën I, që i bashkëlidhet këtij udhëzimi dhe që është pjesë përbërëse e tij.

Neni 4
Informacioni i përgjithshëm mbi organizatën e prodhuesve

1. Planet përmbajnë informacion të përgjithshëm mbi organizatën e prodhuesve, si vijon:
a) emrin e plotë të organizatës;
b) llojin e organizatës (peshkim ose akuakulturë);
c) kodin e identifikimit (NIPT);
ç) vendndodhjen dhe zonën e kompetencës;
d) numrin e anëtarëve.
2. Planet përmbajnë të dhëna mbi xhiron dhe vëllimin e zënieve ose prodhimit, të detajuara sipas specieve, sipas përshkrimit në shtojcën I.
3. Xhiroja llogaritet sipas përcaktimeve të parashikuara në shtojcën I.

KREU III
PROGRAMI I PRODHIMIT DHE STRATEGJIA E MARKETINGUT

Neni 5
Hyrja dhe koherenca e planit

1. Planet përmbajnë një hyrje që shpjegon koherencën ndërmjet masave të parashikuara dhe objektivave të planit.
2. Hyrja bazohet në një vlerësim të aseteve, mundësive, kërcënimeve dhe dobësive të organizatës së prodhuesve.
3. Ky prezantim përcakton qartë lidhjen ndërmjet programit të prodhimit dhe strategjisë së marketingut.

Neni 6
Programi i prodhimit

1. Programi i prodhimit përbëhet nga një plan orientues furnizimi gjatë vitit, i bazuar në tendencat sezonale të tregut.
2. Programi i prodhimit merr parasysh:
a) planifikimin e aktiviteteve të prodhimit;
b) koordinimin me prodhues të tjerë.
3. Për organizatat e prodhuesve në peshkim, programi i prodhimit përfshin, gjithashtu:
a) menaxhimin e të drejtave të peshkimit dhe aksesit ndërmjet anëtarëve;
b) zbatimin dhe menaxhimin e detyrimit për shkarkimin e të gjitha zënieve.
4. Për organizatat e prodhuesve në akuakulturë, programi i prodhimit përfshin zhvillimin e praktikave të qëndrueshme të akuakulturës.

Neni 7
Strategjia e marketingut

1. Strategjia e marketingut përshkruan mënyrën se si organizata e prodhuesve siguron përputhshmërinë e ofertës me kërkesat e tregut.
2. Strategjia e marketingut merr parasysh, në veçanti:
a) kërkesat e tregut;
b) tregjet e reja dhe mundësitë tregtare;
c) dialogun dhe koordinimin me operatorët e zinxhirit të furnizimit.

KREU IV
MASAT PËR ARRITJEN E OBJEKTIVAVE

Neni 8
Masat për organizatat e prodhuesve në peshkim

[bookmark: _GoBack]Planet e prodhimit dhe marketingut për organizatat e prodhuesve në peshkim përfshijnë masa që lidhen me objektivat e përcaktuar në nenin 2, të vendimit nr. 372, datë 20.5.2026, “Për mënyrën e organizimit dhe funksionimit të tregut të produkteve të peshkimit dhe akuakulturës, dhe për miratimin e formës dhe përmbajtjes së planeve të prodhimit dhe marketingut”, sipas përmbajtjes së detajuar në shtojcën I, bashkëlidhur këtij udhëzimi.

Neni 9
Masat për organizatat e prodhuesve në akuakulturë

Planet e prodhimit dhe marketingut për organizatat e prodhuesve në akuakulturë përfshijnë masa që lidhen me zhvillimin e qëndrueshëm të akuakulturës dhe tregut, sipas përmbajtjes së detajuar në shtojcën I.

Neni 10
Masat për përshtatjen e ofertës

Planet përfshijnë masa për përshtatjen e ofertës për specie të caktuara, sipas përmbajtjes së detajuar në shtojcën I.

KREU V
KONTROLLI, SHPENZIMET DHE ZBATIMI

Neni 11
Masat e kontrollit dhe rregullat e brendshme

Organizatat e prodhuesve përcaktojnë në planet e tyre masa të brendshme kontrolli dhe rregulla për zbatimin e planeve, në përputhje me vendimin nr. 372, datë 20.5.2026, “Për mënyrën e organizimit dhe funksionimit të tregut të produkteve të peshkimit dhe akuakulturës, dhe për miratimin e formës dhe përmbajtjes së planeve të prodhimit dhe marketingut”.

Neni 12
Plani financiar dhe shpenzimet

1. Planet përmbajnë një plan financiar që detajon shpenzimet dhe burimet financiare të pritshme.
2. Shpenzimet ndahen, në:
a) aktivitetet e zotëruesit të projektit;
b) aktivitetet e menaxhimit të projektit.

Neni 13
Afatet e zbatimit

Planet përmbajnë një kalendar të zbatimit të masave dhe shpenzimeve përkatëse, sipas rastit edhe në këste vjetore.

Neni 14
Treguesit

Planet përcaktojnë tregues të produkteve dhe të rezultateve për monitorimin e zbatimit të tyre, sipas përmbajtjes së detajuar në shtojcën I.




KREU VI
RAPORTIMI DHE DISPOZITAT E FUNDIT

Neni 15
Raporti vjetor

1. Organizatat e prodhuesve paraqesin raport vjetor mbi zbatimin e planeve.
2. Raporti vjetor përmban treguesit e produkteve dhe të rezultateve sipas shtojcës I.

Neni 16
Dispozitat e fundit

Për zbatimin e këtij udhëzimi ngarkohen Drejtoria e Politikave, Strategjisë dhe Programeve të Peshkimit dhe Akuakulturës, struktura përgjegjëse për inspektimin mbi peshkimin dhe organizatat e prodhuesve në sektorin e peshkimit dhe akuakulturës.

Neni 17
Hyrja në fuqi

Ky udhëzim hyn në fuqi pas botimit në Fletoren Zyrtare.

MINISTËR I BUJQËSISË
DHE ZHVILLIMIT RURAL

